പ്രവേശനോത്സവ ഗാനം തയ്യാറാക്കി അദ്ധ്യാപകര് തിരുവനന്തപുരം: ഇന്ന് തോന്നയ്ക്കല് ഗവ. ഹയര് സെക്കന്ഡറി സ്കൂളിലെ കുട്ടികളെ വരവേല്ക്കുന്നത് അവരുടെ സ്വന്തം പ്രവേശനോത്സവ ഗാനം. സ്കൂളിലെ മലയാളം അദ്ധ്യാപകനായ ഷാജി. എ രചിച്ച് അദ്ധ്യാപിക ബിന്ദു വി.ആര് ഒരുക്കിയ വീഡിയോ ആല്ബത്തിന് സംഗീതം പകര്ന്നത് സ്കൂളിലെ പൂര്വ വിദ്യാര്ത്ഥിയും സംഗീതജ്ഞയുമായ ലൗലി ജനാര്ദ്ദനന്. സ്കൂളിലെ പൂര്വ വിദ്യാര്ത്ഥികളും അദ്ധ്യാപകരുമാണ് ഗാനം ആലപിച്ചത്. 7 മിനിട്ട് 46 സെക്കന്ഡുള്ള ദൈര്ഘ്യമുള്ള വീഡിയോയില് തോന്നയ്ക്കല് സ്കൂളിലെ പ്രവേശനോത്സവ രംഗങ്ങളും ആശാന് സ്മാരകവുമാണ് പ്രധാനമായും ചിത്രീകരിച്ചിരിക്കുന്നത്. പൂര്വ വിദ്യാര്ത്ഥിയായ സിനു.ബിയാണ് ചിത്രീകരണത്തിന് സാങ്കേതിക സഹായം നല്കിയത്. പുലരിദിനം...ഇതു കേരളപ്പിറവിദിനം കവചം മൂടുമിരുട്ടില് നിന്നുമെണീറ്റു വരുന്ന ദിനം... എന്നിങ്ങനെയാണ് ഗാനം ആരംഭിക്കുന്നത്.